om Kommissionens udøvelse af den beføjelse til at vedtage delegerede retsakter, der er tillagt den ved forordning (EU) 2018/974 om statistik over godstransport ad indre vandveje

RAPPORT FRA KOMMISSIONEN TIL EUROPA-PARLAMENTET OG RÅDET

om Kommissionens udøvelse af den beføjelse til at vedtage delegerede retsakter, der er tillagt den ved forordning (EU) 2018/974 om statistik over godstransport ad indre vandveje

1.INDLEDNING

Kommissionen tillægges ved Europa-Parlamentets og Rådets forordning (EU) 2018/974 beføjelser til at vedtage delegerede retsakter i henhold til artikel 10 med henblik på:

Øat forhøje tærsklen for statistisk dækning af transport ad indre vandveje for at tage hensyn til den økonomiske og tekniske udvikling (se artikel 2, stk. 5)

Øat tilpasse definitioner eller fastsætte nye definitioner for at tage hensyn til relevante definitioner, der er ændret eller vedtaget på internationalt plan (se artikel 3)

Øat afspejle ændringer i kodning og nomenklatur på internationalt plan eller i relevante EU-retsakter (se artikel 4, stk. 4).

I henhold til artikel 2, stk. 5, artikel 3 og artikel 4, stk. 4, skal Kommissionen ved udøvelsen af disse beføjelser sikre, at de delegerede retsakter ikke pålægger medlemsstaterne eller respondenterne en væsentlig yderligere byrde. Kommissionen skal endvidere behørigt begrunde de statistiske aktioner, der er fastsat i de delegerede retsakter, i givet fald baseret på en analyse af omkostningseffektiviteten, herunder en vurdering af byrden for respondenterne og af produktionsomkostningerne.

Som fastlagt i artikel 10, stk. 4, hører Kommissionen inden vedtagelsen af en delegeret retsakt eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale om bedre lovgivning af 13. april 2016.

2.RETSGRUNDLAG

Denne rapport er påkrævet i henhold til forordning (EU) 2018/974, hvor det i artikel 10, stk. 2, præciseres, at beføjelsen til at vedtage delegerede retsakter tillægges Kommissionen for en periode på fem år fra den 7. december 2016. Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden. Denne rapport opfylder dette krav for første gang.

3.UDØVELSE AF DE DELEGEREDE BEFØJELSER

Kommissionen har endnu ikke udøvet den beføjelse til at vedtage delegerede retsakter, der er tillagt den ved forordning (EU) 2018/974.

Kommissionen drøfter regelmæssigt potentielle forbedringer af statistik over transport ad indre vandveje med ekspertgruppen vedrørende statistik over transport ad indre vandveje og koordinationsgruppen vedrørende transportstatistik. I disse drøftelser tages der også hensyn til mulige omkostninger og byrder for landene og respondenterne.

Statistiske behov i forbindelse med strategien for bæredygtig og intelligent mobilitet og politiske initiativer, som er fastsat i Kommissionens meddelelse om den europæiske grønne pagt, kan kræve, at Kommissionen i fremtiden vedtager delegerede retsakter. Sådanne retsakter vil hjælpe med at tilpasse transport ad indre vandveje til den økonomiske og tekniske udvikling og med at afspejle ændringer i kodning og nomenklatur på EU-plan eller på internationalt plan.

4.KONKLUSION

Kommissionen har endnu ikke udøvet den beføjelse til at vedtage delegerede retsakter, der er tillagt den ved forordning (EU) 2018/974.

Kommissionen vurderer, at den fortsat bør have disse delegerede beføjelser, da den kan få brug for at vedtage delegerede retsakter i fremtiden med henblik på at støtte udviklingerne i statistik over transport ad indre vandveje.